《西洲曲》
清代·顾大申

东风吹五两，忆郎西洲去。门宿武昌船，帆开岳阳树。

去年下西洲，迟日独登楼。今年桃李花，红白浮巴丘。

花开得结子，作客何穷已。春断莺啼中，妆成明镜里。

朝上望夫山，纤手得红兰。盛以茱萸囊，结以翡翠盘。

镂刻刀环形，鸳鸯双偃仰。寄悬腰间带，铜鞮莫轻上。

作者简介：清江南华亭人，本名镛，字震雉，号见山。顺治九年进士，授工部主事，累擢洮岷道佥事，卒于官。留心经济，尝著《河渠论》、《图经》。后浚浏河、吴淞江，皆用其议。诗工乐府、七律，尝与王广心、施闰章等人唱和。兼善书画。有《诗原》、《堪斋诗存》。